  Анжелика Тихонова корреспондент Удмуртиысь гурт возёсъёс тулыс бусы ужъёсты кутскыны дасясько. Кизён ужъёс дорозь толэзьлэсь ӧжыт кылиз ини. Куазь умой луиз ке, тулыс бусы ужъёсты оштолэзь пумын-куартолэзь кутсконын мытозы. Со сярысь элькунысь Гурт возёсъя министерстволэн пресс-службаез ивортэ. Тулыс бусы ужъёслы дасяськон огсыр мынэ, кылем арынлэсь бере уг кылё. Удысын миым сӥзьыл ик ӟеч дасяськизы – музъемез усыязы, 80 процентсэ валэс юосты кизьыны музъем кын улэ гырыса дасямын вал (кылем арын 70 процент). Со кизён ужъёсты трослы ӝоггес ортчытыны но валэс юослэсь ӟечлыксэс будэтыны луонлык сётэ. Гырон но кизён техника ваньмыз сямен дась - 3-тӥ оштолэзьлы лыдпус 90 процент котыр ини. Нимысьтыз верано ке, тракторъёс 88 процентэз дась (кылем арын та дырлы 87 процент вал), кизён арбериос – 89 процентэз (89), музъемез бугыртӥсь техника – 90 процентэз (89), усыос – 87 процентэз (87). Ар кутсконысен гурт возёсъёс 161 миллион 200 сюрс манет тыр 70 мында техника басьтӥзы, со пӧлын 18 тракторъёс, кык ю но куинь пудо сиён утялтон комбайнъёс. Тысё но пуртэсо юослы кидысъёс кулэезлэсь 104 процент дасямын. Трос аръем турын кидысъёс 1 сюрс 232 тонна дасямын (111 процент). Етӥн кизись возёсъёс 75 процентлы кидысъёсын тыроесь - со 313 тонна, нош кулэ 418 тонна. Етӥн будэтӥсьёс кидыс басьто на.  1-тӥ оштолэзьлы 98 процентэз дасям кидысъёс эскеремын ини. Ӟечлыкез 84 процент луэ (кылем арын 80 процент вал). Кидыслэн ӟечлыкезъя ваньзэсты азьпалтэ Можга ёрос (96 процент), озьы ик 90 процентлэсь тросэз - Яр, Шаркан, Вавож, Кизнер, Вотка ёросъёсын. Со сяна, возёсъёс минерал ватсэтъёс басьтон бордын тыршо. 29-тӥ южтолэзьлы 9 сюрс 400 тонна дасямын ини – со 1 гектар кизёно музъеме 11 килограмм луэ. Кылем арын та дырлы 9,8 килограмм вал. Котьку сямен ик, азьпалан Вавож ёрос мынэ. Отын гектарлы 47,2 килограмм ватсэтъёс дасямын ини. Можга ёросын – 23,6 килограмм, Грак ёросын – 17,7 килограмм. Кизер эстӥськон но кылем арынлэсь трос басьтэмын ини. 3-тӥ южтолэзьлы 3 сюрс 900 тонна дасямын (кылем арын та дырлы ик 2 сюрс 700 тонна вал). Туэ валэс юосты огъя 421 сюрс 600 гектар вылэ кизьыны чакламын. Со пӧлысь 364 сюрс 400 гектарез тысё юос басьтозы. Гурт но фермер возёсъёслэн 58 процентаз музъемъёсазы пудо сиён культураосты кизёзы, нош 39 процентаз - ю-нянь. 2019-тӥ арын элькунын кизёно музъемлэн быдӟалаез, толйись юосты басьтыса,  930 сюрс 700 гектар луоз. Кизёно муоссэс будэтыны малпало Кияса ёросын – 997 гектарлы, Сюмси ёросын – 499 гектарлы но Кизнер ёросын – 339 гектарлы. Бусыосы ужаны потытозь гурт возёсъёсы 800 миллион манет пала юрттэт келялозы. Нырысетӥ субсидиос куинь ӧръя висъямын луозы – йӧл поттон удысын пайдалыкез будэтонлы, будосбудэтон (растениеводство) удысын ужпӧр лыдпусъёсын герӟаськымтэ кун юрттэтлы но пудо гидъёсты пуктыны но быдэсак тупатъяны. Туэ нырысьсэ гурт возёсъёслы дуно тӥрлык  – скал кыскись роботъёс но скал кыскон залъёс – басьтыны кутэм коньдонзэс берыктозы. Со понна 157 миллион манет чакламын. Будосбудэтон удысын ужпӧр лыдпусъёсын герӟаськымтэ кун юрттэтлэн быдӟалаез 253 миллион 300 сюрс манет луэ. Солэсь 80 процентэз авансэн сётозы.  11-12 оштолэзьысен Гурт возёсъя министерство ӟеч выжыысь пудо возисьёслы субсидиос сётъяны чакла. Та ӧръя гурт возёсъёс 300 миллион манет пала коньдон басьтозы.  Тегъёс: Можга Вавож Шаркан Удмуртия гуртвозёс тулыс бусыужъёс гуртвозёсъяминистерство  